Document ID: 32009R0046

NÕUKOGU MÄÄRUS (EÜ) nr 46/2009,
18. detsember 2008,
millega muudetakse määrust (EÜ) nr 2182/2004 euro müntidega sarnanevate medalite ja märkide kohta
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artikli 123 lõike 4 kolmandat lauset,
võttes arvesse komisjoni ettepanekut,
võttes arvesse Euroopa Keskpanga arvamust, (1)
võttes arvesse Euroopa Parlamendi arvamust,
ning arvestades järgmist:
(1)
Nõukogu määrusega (EÜ) nr 2182/2004 (2) on keelatud euro müntidega sarnanevad medalid ja märgid. Euro müntidega sarnanevate medalite ja märkide keelu rakendamisel saadud kogemus on toonud esile vajaduse täpsustada kaitsemeetmeid ja muuta otsustamisprotsess läbipaistvamaks.
(2)
Avalikkusele võib jääda mulje, et mõned medalid ja märgid on seaduslikud maksevahendid, mitte üksnes siis, kui nende kujundus sarnaneb euro müntide kujundusega, aga ka siis, kui neil on teatavaid euro müntide kujunduse elemente. Seetõttu ei tohiks seaduslike maksevahenditena käibivate euro müntide konkreetseid kujunduselemente kasutada kujul, nagu neid kasutatakse euro müntidel. Lisaks ei tohiks medalitel ja märkidel kasutada väljaandva liikmesriigi suveräänsust sümboliseerivad kujundeid sellistena, nagu neid kasutatakse euro müntidel.
(3)
Pärast konsulteerimist komisjoni 29. oktoobri 2004. aasta otsuses 2005/37/EÜ (millega asutatakse Euroopa Tehnika- ja Teaduskeskus (ETTK) ja nähakse ette tehniliste meetmete kooskõlastamine euromüntide kaitsmiseks võltsimise eest) (3) viidatud ekspertidega müntide võltsimise alal teatab komisjon, kas määruse (EÜ) nr 2182/2004 sätestatud kaitsemeetmeid on järgitud ja kas metalleseme puhul on tegemist medali või märgiga.
(4)
Tuleks täpsustada ja kindlaks määrata komisjoni kasutatavad konkreetsed kriteeriumid kaitsemeetmetele vastavuse tuvastamisel.
(5)
Kirja „euro”, „euro sent” või euro tähist kandva medali või märgi segiajamise oht seadusliku maksevahendina käibiva mündiga on suurem, kui sellisel medalil või märgil on ka nimiväärtus. Sellistel juhtudel peaks olema asjaomase medali või märgi aversile või reversile kantud märge „ei ole seaduslik maksevahend”.
(6)
Seepärast tuleks määrust (EÜ) nr 2182/2004 vastavalt muuta,
ON VASTU VÕTNUD KÄESOLEVA MÄÄRUSE:
Artikkel 1
Muudatused
Määrust (EÜ) nr 2182/2004 muudetakse järgmiselt.
1.
Artikkel 2 asendatakse järgmisega:
„Artikkel 2
Kaitsemeetmed
1. Kui artiklitest 3 ja 4 ei tulene teisiti, keelatakse medalite ja märkide valmistamine ja müük ning nende import ja levitamine müügiks või muul kaubanduslikul eemärgil järgmistel juhtudel:
a)
kui nende pinnal on kiri „euro” või „euro sent” või euro tähis;
b)
kui nende suurus jääb referentsvahemikku või
c)
kui medalite ja märkide pinna kujundus on sarnane:
i)
euro müntide pinna kujunduse ükskõik milliste elementide või nende osadega, eelkõige kirjaga „euro” või „euro sent”, Euroopa Liidu kaheteistkümne tähega, geograafilise kujundi ja numbritega sellistena, nagu neid kujutatakse euro müntidel;
ii)
liikmesriikide riiklikku suveräänsust sümboliseerivate kujunditega, eelkõige riigipea kujutise, vapi, rahapaja tunnuse, rahapaja juhataja tunnuse ja liikmesriigi nimega sellistena, nagu neid kujutatakse euro müntidel;
iii)
euro müntide serva kuju või kujundusega või
iv)
euro tähisega.
2. Komisjon teeb teatavaks,
a)
kas metalleset võib käsitleda medali või märgina artikli 1 punkti c tähenduses;
b)
kas medali või märgi suhtes tuleks kohaldada käesoleva artikli lõikes 1 sätestatud keeldu.
Olenemata käesoleva artikli lõikest 1 võtab komisjon eelkõige arvesse toodetud medalite ja märkide kogust, müügihinda, pakendit, medalitel ja märkidel olevat teksti ja nende reklaami.”
2.
Artikli 3 lõige 1 asendatakse järgmisega:
„1. Medalid ja märgid, millel on kiri „euro”, „euro sent” või euro tähis ilma asjaomase nimiväärtuseta, ei ole keelatud, kui nende suurus ei jää referentsvahemikku, välja arvatud juhul kui nende pinnal on mõne artikli 2 lõike 1 punktis c osutatud elemendiga sarnane kujund.”
3.
Artikkel 4 asendatakse järgmisega:
„Artikkel 4
Lubatavad erandid
Komisjon võib anda eriloa kirja „euro” või „euro sent” või euro tähise kasutamiseks medalite ja märkide pinnal kontrollitud kasutamistingimustel, kui puudub segiajamise oht. Sellisel juhul peab liikmesriigi asjaomane majandustegevuses osaleja olema selgelt identifitseeritav medali või märgi pinnal ja juhul, kui medalil või märgil on ka nimiväärtus, peab medali või märgi aversile või reversile olema kantud märge „ei ole seaduslik maksevahend”.”
Artikkel 2
Jõustumine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav liikmesriikides vastavalt Euroopa Ühenduse asutamislepingule.
Brüssel, 18. detsember 2008

Labels: 2
7
3
15